作者：无名氏
词牌/韵律：大圣乐

paragraphs: 千朵奇峰，半轩微雨，晓来初过。
渐燕子、引教雏飞，菡萏暗薰芳草，池面凉多。
浅斟琼卮浮绿蚁，展湘簟双纹生细波。
轻纨举，动团圆素月，仙桂婆娑。
临风对月恣乐，便好把千金邀艳娥。
幸太平无事，击壤鼓腹，携酒高歌。
富贵安居，功名天赋，争奈皆由时命呵。
休眉锁。
问朱颜去了，还更来麽。